“Τα μωρά τα φέρνει ο πελαργός”
νέο θεατρικό έργο στο Κέντρο Ελληνικού Πολιτισμού στη Νέα Υόρκη
Το γνωστό ελληνικό θεατρικό έργο “Τα μωρά τα φέρνει ο πελαργός” ανεβάζει το Κέντρο Ελληνικού Πολιτισμού στην Νέα Υόρκη, με την συμμετοχή επτά αξιόλογων Ελλήνων και Ελληνοαμερικανών ηθοποιών. Την παράσταση των Μιχάλη Ρέππα και Θανάση Παπαθανασίου, σκηνοθετεί η ηθοποιός Ιωάννα Κατσαρού, ιδρυτικό μέλος του θεάτρου τέχνης Ακτίς Αελίου της Θεσσαλονίκης. Η παράσταση ξεκίνησε την περασμένη εβδομάδα και το ελληνοαμερικανικό κοινό της Νέας Υόρκης την υποδέχθηκε θερμά μια και τόσο η σκηνοθετική προσέγγιση στο μικρό θεατράκι του ΚΕΠ, όσο και οι ερμηνείες είναι αντιστρόφως ανάλογες του μεγέθους του ελληνικού θεατρικού χώρου στην Αστόρια. Μιλώντας στην Ελληνική Υπηρεσία της Φωνής της Αμερικής η σκηνοθέτης του έργου είπε: «Επέλεξα αυτό το έργο γιατί διαδραματίζεται στην πόλη που κατάγομαι και μεγάλωσα, την Θεσσαλονίκη. Είναι μια εξαιρετική κωμωδία που όμως ξεφεύγει από τα τετριμμένα όρια της κωμωδίας. Έχει δραματικά στοιχεία αλλά και ιστορικά στοιχεία τα οποία δίνουν την δυνατότητα μέσα από το έργο αυτό να γνωρίσουμε πολλά πράγματα για την περίοδο εκείνη αλλά και την κατάσταση που επικρατούσε στην Θεσσαλονίκη για τους Εβραίους της περιοχής, κατά την διάρκεια της κατοχής. Ακόμα και εγώ διδάχθηκα από το έργο – μιας και ήξερα λίγα πράγματα για την περίοδο εκείνη», προσθέτει η ελληνίδα σκηνοθέτης. «Πρόκειται για ένα έργο με αρκετές απαιτήσεις από τους επτά ηθοποιούς μια και οι γρήγορες εναλλαγές σκηνών απαιτούν απόλυτο συντονισμό, μια χορογραφία αν θέλετε για την ροή της υπόθεσης» κατέληξε η Ιωάννα Κατσαρού. Οι παραστάσεις θα διαρκέσουν μέχρι τις 17 Απριλίου. Συμμετέχουν Χρήστος Αλεξανδρίδης, Γιάννης Αμούρης, Δημήτρης Μποζίνης, Θεοδώρα Λούκα, Χριστίνα Σιαπκαρα, Φίτος Στρατής, Σοφία Τσεκούρα. Τη μετάφραση του έργου στα Αγγλικά την έχει κάνει ο σκηνοθέτης Λουκάς Σκιπιτάρης.